Rozhodnutie Komisie
z 25. marca 1985,
ktorým sa mení a dopĺňa rozhodnutie 80/686/EHS, ktorým sa zriaďuje poradný výbor pre dohľad a znižovanie znečistenia uhľovodíkmi vypúšťanými na mori
(85/208/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
keďže Rada prijala rozhodnutie 81/420/EHS z 19. mája 1981 o uzatvorení protokolu o spolupráci pri boji proti znečisteniu Stredozemného mora naftou a inými nebezpečnými látkami v prípade núdze [1] a rozhodnutie 84/358/EHS z 28. júna 1984 o uzatvorení dohody o spolupráci pri odstraňovaní znečistenia Severného mora naftou a inými nebezpečnými látkami [2]; keďže pri niekoľkých príležitostiach Európsky parlament a Hospodársky a sociálny výbor vyjadrili želanie, aby činnosť Komisie, pokiaľ ide o dohľad a znižovanie znečistenia mora naftou, bola okrem nafty rozšírená aj na ostatné nebezpečné látky;
keďže je nevyhnutné, aby Komisia konzultovala tieto otázky s vysokokvalifikovanými odborníkmi z členských štátov;
keďže rozhodnutie Komisie 80/686/EHS [3] by sa malo zmeniť a doplniť tak, aby sa právomoci poradného výboru rozšírili aj na iné nebezpečné látky,
ROZHODLA TAKTO:
Článok 1
V názve, v článku 1 a v článku 2 ods. 1 a 2 rozhodnutia 80/686/EHS sa text "uhľovodíkmi vypúšťanými na mori" nahrádza textom "naftou a inými nebezpečnými látkami vypúšťanými na mori".
Článok 2
Toto rozhodnutie sa bude uplatňovať od 25. marca 1985.
V Bruseli 25. marca 1985